חוק להסדרת הביטחון בגופים ציבוריים (תיקון מס' 10), התשע"ט-2019
הצעת חוק ממשלתית, הכנסת ה-20
פורסם: ספר החוקים, חוברת 2777, עמ' 182, 2019-01-09T00:00:00+02:00
חוק להסדרת הביטחון בגופים ציבוריים (תיקון מס' 10), התשע"ט-2019 התקבל בקריאה השניה והשלישית ביום ה- 1 בינואר 2019.
חוק להסדרת הביטחון בגופים ציבוריים, התשנ"ח-1998 קובע כיום שלושה תחומי אבטחה: אבטחה פיזית, אבטחת מידע ואבטחת מערכות ממוחשבות חיוניות, עליהם ממונים, בחלוקה הקבועה בחוק, שלושה גופים מנחים: משטרת ישראל, השב"כ ומערך הסייבר. עם קבלת החוק, נוסף תחום אבטחה חדש - אבטחה ימית. הגורם המנחה בתחום אבטחה זה יהיה צה"ל, באמצעות חיל הים. 
חיל הים ינחה, בתחום האבטחה הימית, גופים המנויים בתוספת השישית לחוק להם יש מתקנים ימיים (כגון נמלים, אסדות גז, וכיוצא באלה), ויהיה מעורב בהליך מינוי ממונה ביטחון בגופים שיש להם מתקנים בלב ים אך לא יהיה מעורב במינוי ממונה ביטחון בגופים להם מתקנים המצויים בתפר שבין הים ליבשה.  
כן נקבע כי על נציג חיל הים תחול חובה לקיים התייעצות עם הרגולטורים של הגופים המונחים לצורך מתן הנחיות לפעולות אבטחה ימית. עוד קובע החוק כי מאחר שלחלק מהגופים יהיו מספר מנחים, וכדי למנוע הנחיות סותרות ממנחים שונים, הקצינים המוסמכים יקבעו בנוהל כללים לתיאום הנחיות מקצועיות וליישוב חילוקי דעות.
לבסוף נקבע ביחס לחברות הנמל הפרטיות הנמצאות בהליכי הקמה בתחומי נמל חיפה ונמל אשדוד כי בשלב זה הן יונחו רק ביחס למתקנים היבשתיים שלהם על ידי הקצינים המוסמכים בשב"כ ובמשטרה לעניין אבטחה פיזית ואבטחת מידע, והצורך במתן הנחיה לעניין פעולות אבטחה ימית ייבחן בהמשך.